b'\n_START_ARTICLE_\nDanaja (Correggio)\n_START_SECTION_\nIstorija\n_START_PARAGRAPH_\nPaveikslas buvo nutapytas apie 1531 m. Mantujos kunigaik\xc5\xa1\xc4\x8dio Frederiko II Gonzagos u\xc5\xbesakymu ir buvo 1 i\xc5\xa1 4 toki\xc5\xb3 paveiksl\xc5\xb3 Jupiterio meili\xc5\xb3 tema. Paveiksl\xc4\x85 grei\xc4\x8diausiai mini Giorgio Vasari kartu su kitu Kored\xc5\xbeo paveikslu "Leda ir gulbinas", tiesa, klaidingai vadindamas Danaj\xc4\x85 Venera. Giorgio Vasari teigimu, paveikslus kunigaik\xc5\xa1tis planavo padovanoti \xc5\xa0v. Romos imperatoriui Karoliui V -ajam. Abu paveikslai po Frederiko II Gonzagos mirties 1540 m. buvo perkelti \xc4\xaf Ispanij\xc4\x85._NEWLINE_1584 m. paveikslai minimi Milano skulptoriaus Leono Leoni nuosavyb\xc4\x97je. Skulptoriaus s\xc5\xabnus Pompeo pardav\xc4\x97 juos abu imperatoriui Rudolfui II. V\xc4\x97liau abu paveikslai buvo pagrobti \xc5\xa0vedijos karaliaus Gustavo II Adolfo kaip karo grobis ir perkelti i\xc5\xa1 Prahos \xc4\xaf Stokholm\xc4\x85. Karaliaus dukt\xc4\x97 Kristina v\xc4\x97liau persigabeno paveiksl\xc4\x85 \xc4\xaf Rom\xc4\x85, kur po jos mirties kurinys per\xc4\x97jo kelet\xc4\x85 savinink\xc5\xb3, pakol atsid\xc5\xabr\xc4\x97 Pranc\xc5\xabzijos regento Filypo II Orleanie\xc4\x8dio rankose._NEWLINE_Kartu su visa Orleanie\xc4\x8di\xc5\xb3 \xc5\xa1eimos kolekcija paveikslas buvo parduotas 1792 m. Anglijoje. 1827 m. paveiksl\xc4\x85 \xc4\xafsigijo princas Camillo Borghese ir parsigabeno \xc4\xaf Rom\xc4\x85.\n_START_SECTION_\nPaveikslo tema\n_START_PARAGRAPH_\nPaveiksle vaizduojama Jupiterio meil\xc4\x97s scena. Pagal graik\xc5\xb3 mitologij\xc4\x85 Argo karaliui Akrisijui buvo i\xc5\xa1prana\xc5\xa1auta, kad j\xc4\xaf nu\xc5\xbeudys jo dukters Danajos s\xc5\xabnus, tod\xc4\x97l karalius liep\xc4\x97 u\xc5\xbedaryti dukter\xc4\xaf auk\xc5\xa1tame bok\xc5\xa1te. Jupiteris i\xc5\xa1 dangaus pamat\xc4\x97 Danaj\xc4\x85, \xc4\xafsimyl\xc4\x97jo ir prasiskverb\xc4\x97 pas j\xc4\x85 pro stog\xc4\x85 auksinio lietaus pavidalu._NEWLINE_Paveiksle vaizduojamas Jupiterio \xe2\x80\x9eauksinis lietus\xe2\x80\x9c besileid\xc5\xbeiantis ant Danajos, o Erotas (tik k\xc4\x85 pa\xc5\xa1ov\xc4\x99s Jupiter\xc4\xaf savo str\xc4\x97lemis) prilaiko jos antklod\xc4\x99, pad\xc4\x97damas gaudyti auks\xc4\x85. Paveikslo kampe 2 putti bando Eroto str\xc4\x97li\xc5\xb3 stiprum\xc4\x85 \xc4\xaf akmen\xc4\xaf. Pagal mit\xc4\x85, auksin\xc4\x97s str\xc4\x97l\xc4\x97s prikvie\xc4\x8dia meil\xc4\x99, \xc5\xa1vinin\xc4\x97s - atstumia. Putti su sparnais gal\xc4\x97t\xc5\xb3 simbolizuoti dangi\xc5\xa1k\xc4\x85j\xc4\x85 meil\xc4\x99, be sparn\xc5\xb3 \xe2\x88\x92 \xc5\xbeemi\xc5\xa1k\xc4\x85j\xc4\x85. Kair\xc4\x97je vaizduojamas peiza\xc5\xbeas pro lang\xc4\x85 turintis kontrastuoti su Danajos kambario sien\xc5\xb3 tamsumu, kaip kal\xc4\x97jimo \xc4\xafvaizd\xc5\xbeiu. Kored\xc5\xbeas, taip pat, i\xc5\xa1kreiptai vaizduoja de\xc5\xa1ini\xc4\x85j\xc4\x85 Danajos koj\xc4\x85 v\xc4\x97lgi siekdamas meninio efekto. Tame grei\xc4\x8diausiai pasirei\xc5\xa1k\xc4\x97 manierizmo \xc4\xaftaka.'